b'\n_START_ARTICLE_\nVrhovinska rijeka\n_START_PARAGRAPH_\nVrhovinska rijeka (Hotovska rijeka, Jezerca) je rijeka u isto\xc4\x8dnoj Hercegovini. Duga je 15 kilometara. Danas je granicom izme\xc4\x91u Federacije i Republike Srpske._NEWLINE_Izvire podno Treskavice u selu Vrhovine, po kojima se zove. Grad Kalinovik je na izvori\xc5\xa1tu rijeke sagradio spremnik te skrenuo dovodom dio vode u Kalinovik. Vrhovinska rijeka ulijeva se u Neretvu. Na desnoj strani uop\xc4\x87e nema pritoka, sve do u\xc5\xa1\xc4\x87a. S lijeve strane u Vrhovinsku rijeku ulijevaju se Boji\xc4\x87ki potok i Tetinac. Vrhovinska rijeka te\xc4\x8de pored Vraca i Ihnja, izme\xc4\x91u Brda i Boji\xc4\x87a, izme\xc4\x91u Kutina i Hotovlje, izme\xc4\x91u Oblja i Lukog te se negdje u izme\xc4\x91u Nedavi\xc4\x87a i Ljusi\xc4\x87a ulijeva u Neretvu. Tok Vrhovinske rijeke dijeli \xc5\xbdupu zagorsku na dva dijela. S lijeve strane ostaju joj sela \xc4\x8cestaljevo, Hrelji\xc4\x87i, Boji\xc4\x87i, Daganj, So\xc4\x8dani i Kutine. Na desnoj strani Vrhovinske rijeke su sela Luko, Polje, Hotovlje i Brda. Tu je i Ljuta koja ne pripada \xc5\xbdupi zagorskoj. Vrhovinsku rijeku ispod Hotovlja zovu Hotovska rijeka. U kanjonu izme\xc4\x91u sela Gornjeg Luka i sela Oblja nosi naziv Jezerca._NEWLINE_Cijelim je tokom pitka. Ispod Hotovlja uvijek je bio most. Gospodarski je bila kori\xc5\xa1tena i na njoj je bilo vi\xc5\xa1e mlinova, me\xc4\x91u kojima je osobito bio poznat ispod Hotovlja i u dijelu gdje rijeku zovu Jezerca. Nekada je Vrhovinska rijeka bila bogata poto\xc4\x8dnom pastrvom.'